Pena Maseira - Wikipedia, a enciclopedia libre
Coordenadas: 41°59′00″N 7°00′48″O﻿ / ﻿41.983300, -7.013400
Superficie: 5738,82 ha.
Concellos: A Gudiña, A Mezquita
Ríos: río de Cádavos, río Arbedo, río Pentes, río Lourenzo
Picos Pedra Alta, A Igrejinha, Pena de Carballoso, Penedo dos Tres Reis.
A Pena Maseira é un cume e espazo natural galego catalogado como zona especial de conservación (ZEC) que inclúe o macizo do suroeste ourensá, a comarca de Viana, que xa limita coa Bragança portuguesa e a Seabra zamorana. Esta área de conservación ocupa 5.739 ha. do sur dos concellos da Gudiña e da Mezquita e linda co parque portugués de Montesinho.[1][2][3][4][5] A súa característica principal é a de ser un espazo contiguo a ese parque portugués.[5]
A Pena Maseira atópase nos concellos da Gudiña e da Mezquita, da comarca ourensá de Viana. Polo sur linda coa parte leste do parque natural portugués de Montesinho, en Bragança, e polo leste con Seabra, Zamora.[4][5] O espazo abrangue parte ou a totalidade das parroquias gudiñás de Barxa e o Tameirón, e das parroquias mesquitenses da Esculqueira, Chaguazoso, Manzalvos, Cádavos, Santigoso, Castromil e da Vilavella. Polo sur linda coas coas freguesías de Quirás e Pinheiro Novo e Moimenta e Montouto do municipio de Vinhais, da Terra Fría do distrito de Bragança. Polo leste linda co concello xabrés de Hermisende, chegando preto da localidade de Castromil. Dentro do espazo atópase o Penedo dos Tres Reis, que é o que delimita os tres territorios anteriores.
As vilas de Manzalvos, Cádavos e Castromil atópanse dentro da zona especial de conservación.[4][5]
O cume e o espazo natural da Pena Maseira localízanse entre as serras da Coroa, que define o linde contra o territorio portugués, e da serra de Marabón, que define o límite contra a Seara. Na raia portuguesa, de oeste a leste, atópanse cumes como a Pedra Alta (1002 m), a Igrejinha (1146), o cume de Serro (1148) , ou o Pisón (869). No límite xa tamén xabrés atópanse a pena do Carballoso (1006 m) e o penedo dos Treis Reis (1003 m).
Nesa zona de montañas baixan varios ríos e regos todos afluentes do río Mente, que está na cunca do río Douro e ao cal chega seguindo as terras da Bragança. Os principais ríos do espazo son o río de Cádavos, o rego ou regueiro das Veigas, o río Arbedo ou do Pereiro, o río Pentes e o río Lourenzo.
O clima predominante é o mediterráneo.[4][5]
Neste espazo protexido domina as zonas de bosque, matogueiras en rochedos e nalgunha área as zonas húmidas. Dominan as formacións herbáceas, das que compre destacar aquelas que se compoñen de Nardus, así como os rochedos e covas. Existen ademais, inda que de menos extensión, queirogais de Erica ciliaris e Erica tetralix, e turbeiras activas.[4][5]
Os bosques que existen no espazo son os bosques mixos de ladeiras e encostas (con pradairo común, freixos, olmo de montaña ou tileiro de folla miúda), os fluviais de freixos e abeneiros, e carballeiras de carballo común (Quercur robur) e cerquiños (Quercur pyrenaica).[4][5]
Na Pena Maseira existen catalogadas dez especies de interese de protección. En particular, destacan invertebrados como escornabois (Lucanus cervus) e Euphydryas aurinia ou réptiles como o lagarto das silvas (Lacerta schreiberi) e a lagarta da serra (Iberolacerta monticola).[4] Así mesmo, conta con poboacións estables de lobos (Canis lupus).[5]
A Pena Maseira foi declarada como lugar de importancia comunitaria (LIC) en decembro de 2004 e e ascendeu a zona especial de conservación (ZEC) en marzo de 2014.[4][5] É unha área protexida contigua ao parque natural portugués de Montesinho[4][5], que se declarou como parque en 1979 e reclasificou en 1997[6][7]. A principal función de conservación do espazo galego é a de complementar ao parque natural portugués.[5]
Castiñeiros en Chaguazoso.
Río en Chaguazoso.
Chaguazoso, A Mezquita.
Santigoso, A Mezquita.
Manzalvos, A Mezquita.
Penedo dos Tres Reis.
↑ 4,0 4,1 4,2 4,3 4,4 4,5 4,6 4,7 4,8 4,9 Consellaría de Medio Ambiente e Ordenación do Territorio, Xunta de Galicia (eds.). "ZEC ES1130008: Pena Maseira". Consultado o 24/8/2019.
↑ 5,00 5,01 5,02 5,03 5,04 5,05 5,06 5,07 5,08 5,09 5,10 Axencia Ambiental Europea - Unión Europea (eds.). "Natura 2000 - Standard Data Form: ES1130008 Pena Maseira". Consultado o 24/8/2019.
↑ Ministério da Habitação e Obras Públicas - Secretaria de Estado do Ordenamento Físico, Recursos Hídricos e Ambiente, Governo de Portugal, eds. (30/8/1979). "Decreto-lei 355/79, de 30 de Agosto". Diário da República. Série I (200/1979). Cria o Parque Natural de Montezinho.
↑ Ministério do Ambiente, Governo de Portugal, eds. (4/4/1997). "Decreto Regulamentar 5-A/97, de 4 de Abril". Diário da República. 1º Suplemento, Série I-B (79/1997). Procede à reclassificação do Parque Natural de Montesinho, dispondo sobre os seus objectivos e respectivos órgãos.
Traído desde "https://gl.wikipedia.org/w/index.php?title=Pena_Maseira&oldid=5263595"